তবে ২৮ আগস্ট শনিবার গাজীপুরের কাশিমপুরে জাতীয় শোক দিবস উপলক্ষে স্থানীয় আওয়ামী লীগ আয়োজিত এক আলোচনা সভায় প্রধান অতিথির বক্তব্যে মুক্তিযুদ্ধবিষয়কমন্ত্রী আ ক ম মোজাম্মেল হক বলেন, মুক্তিযুদ্ধকালীন এবং যুদ্ধ-পরবর্তী বিতর্কিত ভূমিকার জন্য জিয়াউর রহমানের কবর জাতীয় সংসদ এলাকায় থাকতে পারবে না। তাই জিয়াউর রহমানের কবরসহ সংসদ এলাকা থেকে সব বিতর্কিত ব্যক্তির কবর ও লাশ সরিয়ে ফেলা হবে। জিয়াউর রহমান স্বাধীনতা চাননি এবং বঙ্গবন্ধু হত্যার সঙ্গে তিনি জড়িত ছিলেন। একাত্তরের যুদ্ধাপরাধীদের বিচার হচ্ছে এবং বঙ্গবন্ধু হত্যার বিচার হয়েছে। তাই এ ধরনের বিতর্কিত ব্যক্তির কবর পবিত্র সংসদ এলাকায় থাকতে পারে না। তাই সংসদ এলাকা থেকে জিয়াউর রহমানের কবর সরানো হবে।